Сабийхэр ягъэгуфIэ
ИлъэсыщIэм ехьэлIа дауэдапщэхэм къыпызыщэт мэрем кIуам КъБКъУ-м щекIуэкIа псапащIэ Iуэхур. «Урысейм и юристхэм я ассоциацэ» урысейпсо жылагъуэ зэгухьэныгъэм и Къэбэрдей-Балъкъэр щIыналъэ къудамэм хэт юрист щIалэгъуалэм я советым и жэрдэмкIэ шэджагъуашхэ ирагъэщIащ Нартан къуажэм дэт школ-интернатым щIэс сабий зеиншэхэм.
Сабийхэр ягъэгуфIэн папщIэ къызэрагъэпэща зэIущIэ гуапэм кърихьэлIащ КъБР-м и Парламентым и УнафэщI Чеченов Ануар, абы и комитетым и Iэтащхьэ Хьэщхъуэжь Татьянэ, Дунейпсо Адыгэ Хасэм и тхьэмадэ Сэхъурокъуэ Хьэутий, Къэбэрдей Адыгэ Хасэм и тхьэмадэм и къуэдзэ Щоджэн Риммэ, КъБКъУ-м и ректор Къарэмырзэ Барэсбий, Налшык къалэм и ЗАГС-м и унафэщI Шэру Валентинэ, Сабийм и хуитыныгъэр хъумэнымкIэ КъБР-м уполномоченнэу щыIэ Агъуз Светланэ сымэ, нэгъуэщIхэри.
ЗэIущIэр къыщызэIуахым, утыку къихьащ КъБКъУ-м дзюдом щыхуагъасэ и школым Нартан интернатым щыщу къекIуалIэ щIалэ цIыкIухэр. Спорт дакъикъэм ныбжьыщIэхэм я зэфIэкIхэр щагъэлъэгъуащ, апхуэдэуи абыхэм я тренерхэу Джэданэхэ Залымрэ Алимрэ жаIащ иджы щыщIэдзауэ ехъулIэныгъэхэр зэраIэр, республикэ зэхьэзэхуэхэм пашэныгъэ къызэрыщахьыр.
«Урысейм и юристхэм я ассоциацэ» урысейпсо жылагъуэ зэгухьэныгъэм и Къэбэрдей-Балъкъэр щIыналъэ къудамэм хэт юрист щIалэгъуалэм я советым и унафэщI Шыпш Аслъэн къэрал къулыкъущIэхэм фIыщIэ яхуищIащ я жэрдэмыр къызэрыдаIыгъам папщIэ, апхуэдэуи псалъэ гуапэкIэ захуигъэзащ зи мылъкукIэ, гукъэкIкIэ закъыщIэзыгъэкъуахэм.
Чеченов Ануаррэ Сэхъурокъуэ Хьэутийрэ сабийхэм ехъуэхъуащ икIи жаIащ а цIыкIухэм я псэукIэр ирагъэфIэкIуэн папщIэ ялъэкI къызэрамыгъэнэнур, балигъ гъащIэм щыхыхьэкIэ дэIэпыкъуэгъу хуэныкъуэхэр зэрамыгъэщIэхъунури къыхагъэщащ.
— Нартан дэт школ-интернатым щIэсхэм КъБКъУ-м и школым дзюдом зэрыщызыхуагъасэр си гуапэ хъуащ, — жиIащ Сэхъурокъуэ Хьэутий. — Мыбы щеджэхэм щIэныгъэ, гъэсэныгъэ, цIыху хэтыкIэ хъарзынэ щIах. ЗэрыцIыкIурэ ар щапхъэ зыхуэхъу ныбжьыщIэхэр университетым щIэтIысхьэу еджэну сащогугъ. АбыкIэ дэIэпыкъуэгъу хъуну хьэзырщ Къарэмырзэ Барэсбии. Къапщтэмэ, Сирием щыпсэу, гузэвэгъуэ хэхуа ди лъэпкъэгъухэм я бынхэр мы гъэм университетым къыщIэдгъэтIысхьэнымкIэ сэбэпышхуэ къытхуэхъуащ унафэщIхэр. Апхуэдэ дыдэу фэ фщыщу еджакIуэ къакIуэ дэтхэнэми гуапэу зэрыIущIэнур си фIэщ мэхъу.
Сэхъурокъуэ Хьэутий ныбжьыщIэхэм щепсалъэм жиIащ щIэблэр гъащIэм лъэ быдэкIэ хэувэну, хэкупсэу къэхъуну зэращыгугъыр, ахэр ямыгъэщIэхъуну къыхуриджащ щIалэхэмрэ пщащэхэмрэ.
Щоджэн Риммэ цIыкIухэм ехъуэхъуащ ИлъэсыщIэм къыздихь гуфIэгъуэмрэ гуапагъэмрэ зэи щымыщIэну, дэнэкIэ ягъазэми, я Iуэхур дахэу, ехъулIэныгъэ яIэу псэуну.
ИлъэсыщIэ дауэдапщэхэм щынэхъыщхьэр саугъэтхэр аракъэ?! IэфIыкIэ хэплъыхьахэмкIэ узэда Iэнэм къыпэрашри, цIыкIухэм иратащ саугъэт зэмылIэужьыгъуэхэр. ДзюдомкIэ школым къекIуалIэ щIалэ цIыкIухэм — спорт хьэпшыпхэр, хъыджэбз цIыкIухэм — модельер цIэрыIуэ Сэралъп Мадинэ яхуигъэхьэзыра тыгъэхэр иратыжащ, хьэрычэтыщIэ Шыбзыхъуэ Мухьэмэд и саугъэтхэри дэщIыгъуу.
Зэхыхьэр ягъэдэхащ ди республикэм и уэрэджыIакIуэхэу Бэрэгъун Марьянэ, ЦокIыл Азэмэт, Беслъэней Ренатэ, Хьэмырзэ Азэмэт, нэгъуэщIхэми.
НэщIэпыджэ Замирэ.
